ያልተዘመረላቸው  በሚል  ርዕስ  የተዘጋጀው መጽሐፍ ለምረቃ በቃ
“ያልተዘመረላቸው ” በሚል ርዕስ  የተዘጋጀውና  የኢህዴን/ ብአዴን  የ10 ዓመት  የትግል  ታሪክ  የሚዘክር  መጽሐፍ  በትናንትናው ዕለት ለምረቃ በቃ ።የኢህዴን/ብአዴን ከመሠረቱት 37 አባላት መካከል ከሆኑት ብቸኛ ሁለት ሴቶች አንዷ በሆነችው ታጋይ ገነት ታደሰ የተጻፈው  መጽሐፍ  የሴቶችን በኢህዴን /ብአዴን ትግል ውስጥ  የነበራቸውን ተሳትፎ የሚያወሳ ሲሆን በ6 ምዕራፎች የተከፋፈለና 152 ገጾች ያሉት መጽሐፍ በትናንትናው ዕለት  የተለያዩ እንግዶች  በተገኙበት ተመርቋል።ያልተዘመረላቸው  የመጽሐፍ የምረቃ ሥነ ሥርዓት ላይ  የተገኙት የብአዴን ማዕከላዊ ኮሚቴ ጽህፈት ቤት  ሃላፊ ታጋይ  አለምነው መኮንን እንደገለጹት  የመጽሐፉ  ደራሲ  ታጋይ ገነት ታደሰ  ራሷ ያልተዘመረላት ታጋይ መሆኗን ተናግረዋል።በአገሪቱ ታሪክ ሴቶች የድርብ ጭቆና የነበረባቸው የህብረተሰብ  ክፍሎች መሆናቸውን የጠቆሙት አቶ አለምነው በወቅቱ የነበረውን የድርብ ጭቆና አንቀበልም ብለው ለትግል ወጥተው ታሪክ የማይሽራቸውን አንጸባራቂ ጀብዱዎች ለህዝባቸው ከፈጸሙት ታጋዬች ውስጥ ታጋይ ገነት ታደሰ በቀዳሚነት ትጠቀሳለች ብለዋል፡፡ታጋይ ገነት በሳል ፖለቲከኛ፣ ጀግና ተዋጊና አዋጊ ለአማራ ክልል ሴቶች ብቻ ሳይሆን ለመላው ኢትዬጵያዊያን ሴቶች የታገለች ናት ያሉት አቶ አለምነው ባለፉት 35 ዓመታት የአገሪቱ ሕዝቦች ሰላም፣ዴሞክራሲና ልማት መፋጠን አስተዋጽኦ ከማድረጓ ባሻገር በወቅቱ  ሴቶች በድርጅቱ ያደረጉትን ተሳትፎ በመጽሐፍ በማሳተም ለቀጣይ ትውልድ ታሪኩን ለማውረስ  ጉልህ ድርሻ ተወጥታለች ብለዋል ።በድርጅቱ ምስረታ አካባቢ የታጋይ ገነት ብቸኛ ሴት የትግል አጋር እና የኢህዴን/ብአዴን መስራች ታጋይ አሰፋሽ ጣሰው በምረቃው ወቅት እንዳለችው ታጋይ ገነት ከትግል እስከ ብዕር ማንሳት ያደረገችው ጽናትና ቁርጠኛነት ለሁሉም ሴቶች አርአያ ሆኖ ሲነሳ የሚኖር ነው ብላለች፡፡“ገነት ባለችበትም በሌለችበትም የኢህዴን ሰራዊት ውስጥ የገነት ጦር መጣ ሲባል ሳይዋጋ ይሸሽ የነበረው የደርግ ሰራዊት ብዙ ነበር፣ ይህም ጀግንነቷን እኛ ጓዶቿ ብቻ ሳንሆን ጠላትም ያውቀው እንደነበር ማሳያ ነው” ብላለች  ታጋይ አሰፋሽእንደ  ታጋይ አሰፋሽ ገለጻ  ዛሬም ያለፍንበትን መራራ እና ረዥም፣ ጽናት የሚጠይቅ ጎዞ በመጽሐፍ መልክ ማሳተሟ ጅምር መሆኑን ጠቅሳ ደራሲያን ግን ይህንን የታጋይዋን ተነሳሽነት እንደመነሻ በመውሰድ ለተጨማሪ ሥራ መትጋት እንዳለባቸው አሳስባለች፡፡በትግሉ ውስጥ “የገነት ጦር መጣ” ሲባል ስሟ የሚያስፈራ ተዋጊ እንደነበረች ትግሉን የሚያውቁ ጓዶችም ሆኑ የትግል ስፍራዎች አካባቢ የነበሩ ሰዎች የሚመሰክሩ ሲሆን ኢህዴን/ብአዴን በ1973 ዓ.ም የኢህአፓን የተሳሳተ መስመር ገምግሞ ድርጅት ሆኖ ሲወጣ የወቅቱን ፈተናዎች በጽናት ተቋቁማ ድርጅቱን ከመሰረቱት ያልተንበረከኩት ታጋዬች መካከል ታጋይ ገነት  አንዷ መሆኗን ታጋይ አሰፋሽ አክላ ገልጻለች ፡፡ታጋይ ገነት ታደሰ  በበኩሏ መጽሐፉ በዋናነት የኢህዴን ብአዴን 10 ዓመት የትግል ጉዞ የሚያሳይ እና እሷም ያለፈችበትን፣ ከጓዶች መረጃ በመሰባሰብ እና ተጨማሪ የታሪክ ማጣቀቀሻዎችን በመውሰድ መጽሃፉን እንዳዘጋጀችው ገልጻለች፡፡የመጽሃፍ ምረቃውን የኢትዬጵያ ሴት ደራሲያን ማህበር ያስተባበረው ሲሆን ለመጽሃፉ ምረቃ አስተዋጽኦ ያበረከቱ ድርጅቶችም በምረቃው ስርዓት ላይ የምስክር ወረቀት ተበርክቶላቸዋል፡፡